અંગ્રેજીમાં મેક-બિલીવ નામનો એક શબ્દપ્રયોગ છે. જ્યારે આપણી આંખો સામે એવી પરિસ્થિતિ આવીને ઊભી રહી જાય કે સત્ય અને છળ વચ્ચે તફાવત કરવો જ અશક્ય બની જાય. આ પ્રકારની થીમ ધરાવતી ‘કત્લ’ (સંજીવકુમાર), ‘ડાયલ M ફૉર મર્ડર’ (ઑલ્ફ્રેડ હિચકૉક), ‘ધ પ્રેસ્ટિજ’ (ક્રિસ્ટોફર નોલાન), ‘નાઓ યુ સી મી, યુઝ્અલ સસ્પેક્ટ્સ’ (હિન્દીમાં ‘ચૉકલેટ’), ‘જૉની ગદ્દાર’ વગેરે ક્લાસિક ફિલ્મો આપણે અગાઉ જોઈ ચૂક્યા છીએ. આ હિન્દી ‘દૃશ્યમ’ એટલી મહાન છે કે નહીં એ વિશે મતભેદ હોઈ શકે, પરંતુ એને આ કૅટેગરીમાં મૂકી શકાય એ નિ:શંક વાત છે. આ લિસ્ટમાં અજય દેવગનની જ ૨૦૦૨માં આવેલી હૉલીવુડની ‘પ્રાઇમલ ફિયર’થી પ્રેરિત ફિલ્મ ‘દીવાનગી’નો પણ સમાવેશ કરી શકાય.